फेन्सिङमा एपीएफलाई डेंगीको पिरलो
‘यसपालि हाम्रो लक्ष्य त टिम च्याम्पियन बन्ने थियो तर सकेनौं ।’ पोखरा रंगशालास्थित कभर्डहलमा शुक्रबार विभागीय प्रतिद्वन्द्वी त्रिभुवन आर्मी क्लबले फेन्सिङको टिम च्याम्पियन ट्रफी उचालिरहँदा एपीएफका प्रशिक्षक सुवास आचार्य यसो भन्दै थिए ।
पोखरा — ‘यसपालि हाम्रो लक्ष्य त टिम च्याम्पियन बन्ने थियो तर सकेनौं ।’ पोखरा रंगशालास्थित कभर्डहलमा शुक्रबार विभागीय प्रतिद्वन्द्वी त्रिभुवन आर्मी क्लबले फेन्सिङको टिम च्याम्पियन ट्रफी उचालिरहँदा एपीएफका प्रशिक्षक सुवास आचार्य यसो भन्दै थिए ।फेन्सिङको शुक्रबार सकिएको प्रतिस्पर्धामा आर्मीले ५ स्वर्णसहित १७ पदक जितेर टिम च्याम्पियन ट्रफी उचालेको थियो । एपीएफ दुई स्वर्णसहित १३ पदकका साथ तेस्रो स्थानमा थियो । वाग्मती प्रदेशले उछिन्दा एपीएफ एक स्थान तल झरेको हो । एपीएफ किन च्याम्पियनको लक्ष्यमा पुग्न सकेन त ? प्रशिक्षक आचार्यले आफ्ना स्वर्णका आस गरिएका अधिकांश खेलाडी डेंगी संक्रमणबाट गु्रजिएकाले त्यो सफलता भेट्न नसकेको जनाए । मन्दिरा थापा, अनिता बस्नेत, उर्मिला लामालगायतका खेलाडी डेंगी संक्रमणबाट तंग्रिँदै प्रतिस्पर्धामा आएका थिए भने अर्का स्वर्णको आस गरेका खेलाडी जंग गिरीको नाडीमा समस्या थियो । अप्रेसन गर्नुपर्ने भए पनि वैकल्पिक खेलाडी नभएकाले उनैले प्रतिस्पर्धा गरे । उनले इपीमा रजत पदकमा चित्त बुझाए । फेन्सिङको शुक्रबारको अन्तिम इभेन्ट पुरुष टिम इपीमा आर्मीले स्वर्ण जितेको थियो । यसमा आर्मीले एपीएफलाई ४५–२८ स्कोरले हराएको हो । महिला र पुरुषको कुल १२ इभेन्टमा प्रतिस्पर्धा हुँदा आर्मीले ५ स्वर्ण, ५ रजत र ७ कांस्य जितेको हो । दोस्रो स्थानको वाग्मतीले ४ स्वर्ण, ३ र १ कांंस्य जितेको थियो । एपीएफले २ स्वर्णसहित ४ रजत र ७ कांस्य जित्यो । सुदूरपश्चिम प्रदेशले १ स्वर्ण र २ कास्य जित्दा गण्डकीले चार कांस्य र प्रदेश १ ले ३ कांस्य पदक जितेका थिए । फेन्सिङमा मधेस, लुम्बिनी र कर्णाली प्रदेशसहित नेपाल पुलिस र एनआरएनए टिमको सहभागिता थिएन । एपीएफकी मन्दिराले डेंगी संक्रमण भएकै कारण आफूले स्वर्ण गुमाउनुपरेको पीडा सुनाइन् । उनी फोयलकी फेन्सर हुन् । उनले आठौं राष्ट्रिय खेलकुदमा टिम र व्यक्तिगत दुवैतर्फ स्वर्ण जितेकी थिइन् । पछिल्लोपल्ट वीर गणेशमान स्मृति फेन्सिङमा पनि दुवै विधाको स्वर्ण हत्याएकी थिइन् ।त्यसैले राष्ट्रियको स्वर्ण पदक रक्षा गर्नेमा उनी विश्वस्त थिइन् । तर डेंगी भएको २० दिनमै उनी नवौंको प्रतिस्पर्धामा उत्रनुपर्‍यो । डेंगी हुँदाको क्षणबारे सुनाइन्, ‘नवौं राष्ट्रिय नजिक आइसकेको थियो तर आफूलाई एकदमै गाह्रो भइरहेको थियो, खेल्नै सक्दिनँ जस्तो लाग्यो । टेस्ट गराए‘, डेंगी भएछ । तर अरू सबै नर्मल रहेछ । त्यसपछि छिट्टै रिकभर हुन्छु भन्ने लाग्यो । ४–५ दिनपछि हल्का महसुस गरें अनि ट्रेनिङमा फर्किए‘ ।’ व्यक्तिगत फोयलमा कांस्यमै चित्त बुझाएकी मन्दिराले टिम फोयलमा भने अनिता अधिकारी, मनीषा राई र उर्मिला माझीसँग मिलेर स्वर्ण जितिन् । व्यक्तिगततर्फ निकट प्रतिस्पर्धी आर्मीकी रमा सिंहसँग सेमिफाइनलमै पराजित भएपछि उनी कांस्यमै सीमित भइन् ।त्यसो त अनिता कार्की पनि स्वर्णकी दाबेदार थिइन् । उनी डेंगीकै लक्षणबाट गु्रजिएर प्रतिस्पर्धा आइन् । इपीकी फेन्सर उनले इपी टिम रजतमै चित्त बुझाइन् । आठौंमा तेस्रो भएकी उनको यसपालि स्वर्ण जित्ने लक्ष्य थियो । तर त्यसमा सफल हुन सकिनन् । व्यक्तिगततर्फ पदक जित्न सकिनन् । ‘एकदमै शरीर गलाएको महसुस भएको थियो, त्यसले गर्दा राम्रो प्रदर्शन दिन सकिन‘,’ राष्ट्रिय फेन्सर अनिताले भनिन्, ‘यहॉ आउनुअघि सबै डेंगीकै लक्षण थियो, टेस्टचाहि‘ गराइन‘ ।’ फेन्सिङको प्रतियोगिता दौरानमा भने एक खेलाडीमा मात्र डेंगी संक्रमण भेटिएको थियो । ती खेलाडी वाग्मतीका थिए । वाग्मतीका धेरै खेलाडी डेंगीबाट तंग्रिएर आएका थिए ।दुई स्वर्णधारी शिक्षाउता फेन्सिङमा विभागीय वर्चस्व थोरै भए पनि तोड्न सफल भएकोमा वाग्मतीकी शिक्षा नापित खुसी थिइन् । उनकै दुई स्वर्णको मदतमा वाग्मतीले एपीएफलाई उछिनेको थियो । १७ वर्षीया शिक्षाले सेबरका दुई इभेन्टमा स्वर्ण जितिन् । आसलाग्दो फेन्सरमा देखिएकी शिक्षाले भनिन्, ‘आर्मी र सशस्त्रको वर्चस्व हुन्थ्यो । यसपालि वाग्मतीलाई तालिकामा दोस्रो स्थानमा राख्न सकियो, खुसी लागेको छ । व्यक्तिगतमा पनि राम्रो प्रदर्शन भयो ।’उनले फेन्सिङमा विगतभन्दा अहिले ‘टफ कम्पिटिसन’ हुने गरेको सुनाइन् । भनिन्, ‘पहिलाभन्दा फेन्सरहरूमा अहिले टेक्निकल्ली रूपमा पनि कडा प्रतिस्पर्धा हुन्छ । त्यसबाट उत्कृष्ट प्रदर्शन निकाल्न त त्यत्तिकै चुनौती हुन्छ ।’ उनी १३ औं दक्षिण एसियाली खेलकुदकी कांस्य विजेता हुन् । सेबरको महिला टिम इभेन्टमा नेपालले कांस्य जित्दा उनी टिमकी सदस्य थिइन् । नेपालगन्जमा सम्पन्न आठौं संस्करणमा भने उनले दुवै विधामा कांस्य जितेकी थिइन् । कास्की फेन्सिङ दंगआफ्नो भूमिमा सफलतापूर्वक नवौ राष्ट्रियको फेन्सिङ प्रतिस्पर्धा सम्पन्न गराउन पाएकोमा कास्की जिल्ला फेन्सिङ संघका अध्यक्ष विजय शाही पनि खुसी देखिए । उनले आफ्नै पहलमा खेलाडीहरूका लागि सामान पनि झिकाए । तर प्रतियोगिता हुनु तीन दिनअघि मात्र सामान आइपुग्यो । जसले गर्दा गण्डकीका खेलाडी अत्याधुनिक खेलसामग्रीसँग अभ्यस्त हुन पनि पाएनन् । यद्यपि टिमको सुधारिएको प्रदर्शनबाट प्रशिक्षक सन्दीप बरालले सन्तुष्टि जनाए । उनले भने, ‘हामीले विभागका पारगंत खेलाडीसँग प्रतिस्पर्धा गर्नुपर्ने हुन्छ । तर हामीसँग त खेल्ने आवश्यक सामान पनि थिएन । हाम्रा अध्यक्षले व्यक्तिगत रूपमै मगाउनुभएको थियो । विदेशबाट समयमा सामान नआइपुग्दा राम्रो तयारी गर्न पाएनौं ।’ गण्डकीले चार कांस्य पदक जितेको थियो । डाक्टरको गलामा स्वर्णटिम च्याम्पियन आर्मीका खेलाडी मनीष थापाले स्वर्ण पदक जितेका छन् । उनी पेसाले चिकित्सक हुन् । रेडियोलोजीका विज्ञ चिकित्सक मनीषकै नेतृत्वमा आर्मी टिमले सेबर टिमतर्फ स्वर्ण जितेको थियो । उनको टिममा रघुबहादुर चन्द, नूर थापा र उपेन्द्र शाही थिए । उनीहरूले फाइनलमा वाग्मती प्रदेशलाई हराएको थियो । राष्ट्रियस्तरको प्रतियोगितामा उनले पहिलो सहभागितामै स्वर्ण पदक जितेका हुन् । त्यो पनि ३८ वर्षको उमेरमा स्वर्णको स्वाद लिए । स्वर्णधारी डा. मनीषले भने, ‘पहिलो राष्ट्रिय प्रतियोगिता खेल्दा सफलता पाएकाले मेरो लागि यो स्वर्णले ठूलो महत्त्व राख्नेछ ।’ आफ्नो उमेरले ३० कटेपछि मात्र फेन्सिङबारे थाहा पाएको सुनाए ।